정조 22년
戊午十月十二日辰時上御誠正閣大臣備局堂上引見入侍時行右承旨申耆左副承旨李海愚假注書李允謙事變假注書鄭日泰記注官金景煥記事官金履永左議政李秉模行左參贊鄭民始行吏曹判書金文淳兵曹判書李時秀行大護軍趙心泰禮曹判書趙尙鎭戶曹判書趙鎭寬漢城左尹申大顯右尹李漢豐行護軍徐龍輔行左承旨李書九行護軍李益運行大司諫韓用龜司諫柳畊掌令尹寅基玄重祚持平朴孝成校理金熙周正言金和鍾副修撰嚴耆以次進伏訖秉模曰昨今日氣稍寒聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰卿等旣來會於本司而十五日則殿講相値故次對進定於今日矣有何稟處事耶去夜嶺南文侍從守令上疏卿果覽悉而所見何如秉模曰疏本從門隙出來故臣則得見而諸宰則想未見之矣上曰近來政院事皆如是大臣如欲見之則雖傳敎軸之不得踰望門者自當出送而至於上疏則有不然者啓下備邊司者卽當帖連回啓故以原本卽爲頒布只踏啓字者以草記稟處故原本例不得出闕門外雖萬言疏之時急稟處者司吏必謄去近來不爲啓下本司而直以疏本回公云寧有如許格例乎此蓋承旨之不擇而然也以向來秋曹卽拿處事言之承旨若爲廳坐而使該郞如例聽傳敎則寧有是乎大抵拿處之律極爲重大刑推等重罪皆從拿處勘斷則其爲法意重且難矣故凡干判付若値入侍時則承旨承書不然則以一片紙書下判付令政院更爲移書於原啓目下入啓後卽踏啓字而下者此是還判付也刑人殺人賞人爵人何等審愼則毫忽之間或有意外之慮故乃有還判付防奸之法而近日則承旨亦不知此箇法意豈不寒心乎秉模曰昨見嶺邑守令所陳諸條中邑弊民瘼難以毛擧疏辭雖不新新而皆是可言者矣上曰諸宰姑未及得見則從後稟處可也仍敎曰次對爲之秉模曰日食已過禮部咨文依例撰出正書安寶後順付今番節使之行何如上曰依爲之出擧條秉模曰故相臣尹蓍東以東萊公幹別遣譯官事停當後未及出擧條今已竣歸而不可無後考文跡故敢此仰達矣上曰依爲之出擧條上曰昨見完伯災結加請狀依所請許施亦難不許亦難加請不過六千餘結故不得已許施而卿意以爲如何秉模曰狀啓亦曰今年之災倍於昨年云昨年劃給已爲一萬二千結而今年若給二萬四千結則此已比昨年倍劃而今以六千結加給合而計之則洽爲二萬七千餘結矣蓋千結當爲千石如是而戶惠廳所失又至六千餘石則明年收租與經費萬不成說矣上曰言端旣出矣畿營所置壬子貿租條亦如儲置米用之之例耶民始曰此是園幸時所用矣龍輔曰用於治道等經費矣命大臣就座民始曰本監行用各樣方書今番使行時不得不使入去三曆官貿來而二提調徐浩修以爲律曆淵源協紀辨方書時用通書華山祕訣金鎖玄關鱗甲奇符萬化仙禽一査四七風雨歌皇極萬物數古今鏡祕演書武侯星金卜筮全書當爲貿來云此書貿來時不無他書混同出來之慮關飭使行及灣府詳細考閱本監貿來書冊外俾無他書之混同貿來事嚴飭何如上曰依爲之書冊之禁近果嚴明乎雖曰經書不當禁云而以今人懶惰之習易於臥看倚看者唐本爲然況誦讀之際紙品之堅緻悠久又莫緊於鄕本以此以彼先自經書之唐本嚴禁者實合於丌上尊閣之義也道臣守臣或有忽於申禁之方其可曰國有法乎令廟堂關飭可也出擧條仍敎曰唐物申禁事前此飭敎不啻諄複而至於唐冊則尤當痛禁板本之精印紙品之堅好旣莫如我國則何必取諸唐板爲哉唐板經書之出來而自不無小品等禁書之闖入者今番則雖經書以唐冊爲名者切勿貿來事預爲申飭於箕伯灣尹許使之各別痛禁而司譯提擧亦爲嚴明分付於首譯處可也邊禁專由於灣尹之威望而時道伯與灣尹剛猛邊太不足是可慮也如是禁飭後明春使行時如有犯禁之端則先從灣尹當嚴處以此預令知悉可也文淳曰舟橋船之露梁到泊者已爲四十三隻矣自前舟橋造或時鋪板則臨時爲之結船則未凍前爲之而四十三隻旣已來泊以此爲先排結乎上曰依此爲之時秀曰日氣漸寒修改等節勢難始役景慕宮墻垣巡審宮都城摘奸待明春退行何如上曰依爲之出擧條時秀曰三南尤甚邑上番騎兵自明年正月當至十一月當與京畿海西關東三道騎兵換番事自廟堂草記蒙允矣當初六道排番隨其遠近定其多少湖西停番代以京畿換番湖南停番代以海西換番嶺南停番代以關東換番而至於列邑分排則事勢之緩急難易有難遙度各令該道酌量磨鍊趁當上送事分付京畿海西關東三道之臣三南停番騎兵則依例收布上送之意一體分付何如上曰依爲之出擧條時秀曰御乘事體何等至重而近來西北卜定之馬多不擇納內寺望馬每患苟簡今年節使之行以性馴步健色品鮮好者二匹各別擇貿以來如或以不合者苟充來納則當該首譯當被重繩之意嚴加分付何如上曰依爲之出擧條尙鎭曰今十月初五日因奉命承旨李益運所啓高麗忠臣吉再改諡事及故校理鄭鵬判奉常寺事安俊賜諡忠介公金濟建祠歲祭事竝令該曹稟處事蒙允啓下矣改諡與賜諡事體重大有難輕議至於建祠則係是創設且有朝禁有非臣曹所敢擅便者竝下詢大臣處之恐合事宜故敢此仰達矣上曰問于大臣仍具卿意見草記可也出擧條大顯曰臣營上番軍自今十一月當己未當至停番事前已命下矣來十一月初一日弘化集賢銅龍建陽等門入直將官軍兵勢將與他營將官軍兵替代而趁今稟定然後可以擧行故敢此仰達矣上曰依爲之以御營廳替直可也出擧條上曰摠廳捧糴時果無民弊云耶民始曰甲寅年定式以後分給與捧糴時各該守令躬往申飭故果有實惠之下究者云矣上曰臺諫進前用龜等曰鄭妻事云云措辭見上上曰不允出擧條用龜等曰德相事云云措辭見上上曰不允出擧條用龜等曰尙喆事云云措辭見上上曰不允出擧條用龜等曰啓能事云云措辭見上上曰不允出擧條用龜等曰夏賊事云云措辭見上上曰不允出擧條用龜等曰國榮事云云措辭見上上曰不允出擧條用龜等曰明謙等事云云措辭見上上曰不允出擧條用龜等曰九宗事云云措辭見上上曰不允出擧條寅基曰李汝節事云云措辭見上上曰亟停勿煩出擧條寅基曰崔進吉事云云措辭見上上曰不允出擧條用龜曰克觀事云云措辭見上上曰不允出擧條用龜曰尙魯事云云措辭見上上曰不允出擧條用龜曰姜彝天等事云云措辭見上上曰不允出擧條仍敎曰憲府臺諫豈無新啓之可言者乎向筵諉以無言退後避嫌已損臺風而旣使之導言則上自衮躬闕失下至百執事時政得失官師相規豈無可言者耶向來責敎後爲日稍久必有講究于中者斯速奏之也寅基曰臣於向日賓對筵退後伏見大臣箚子批旨下者有曰志氣頹闒血氣衰倦臣愚死罪固知我殿下治不徯志臨朝發歎之意而第伏念聖人之血氣有時而衰聖人之志氣無時而衰且殿下春秋不至於唐堯倦勤之年而聖敎至此以天道自强不息之義不宜有此頹闒衰倦之敎伏願殿下益勉勵精圖治之道以副臣民之大望焉上曰批答自有自量者矣出擧條仍敎曰後日登筵時着念講究以爲書思對命之地可也上曰奉常寺正各別擇擬然後當爲久任郞未知誰可爲者龍輔曰此則往復於都提調當爲差出矣命書榻敎曰奉常寺久任郞廳各別擇差敎秉模曰五邑軍制事今日當爲稟處耶秉模曰姑未完決矣上曰聞有司堂上之言卿之意見可謂長遠之慮矣卿意則無論減一斗減二斗以無加於陞營以前爲主耶秉模曰然矣上曰所見好矣華城軍民事中夜思之多般講究終無實惠下究之道以先從隗始之意乃爲此軍民息肩之方如是設施如是定制非但爲五邑民之鼓舞歡樂四方之民聞風而來看作樂土樂國則豈獨一有益而已哉萬事皆擧殆同綱擧目張蓋凡事小變則小易大變則大易中散爲萬事末復合爲一理譬如一年四時之內春夏而發散秋冬而收藏莫非理也初元戊戌年朝參予以裕民食之道爲初筵第一問予之所自期者豈止於做得近日世道耶予以否德豈敢承先大王丕丕基而付托之重大寶是受卽丙申三月初十日也自是以後夙夜憂懼不遑寧處廚院常膳至今果未一番進御予意卿等想或未諳矣如是而近日所謂遇災減膳誠可笑也初不進御則復安有減却之擧乎一段寓慕盡誠之方惟在華城拱護之地故事屬華城者雖一夫一婦必欲使之含恩飽德前後惠政非止一再而但實惠大設施大變通之前無以下究乃有軍制之議定此亦猶屬前茅必也糴政大加留意然後華民庶蘇如欲變通於糴政則莫如五邑還穀盡屬之外營以爲半留半分之法也爲此之計專爲拱護所重之地而拱護所重亦猶第二件事也必使衆心成城自底於維結鞏固則此所以爲萬全拱護之方卿等之意何如時秀曰以臣愚見五邑一竝永屬之華城爲外營管下邑則其外軍政糴政皆是節目間事矣上曰兵判之意何如秉模曰此是俄者下敎辭意也民始曰五邑之永屬華城事面則好矣而實利則別無所益今若竝與田稅大同而減給則似好而不然則土地所得外有何利益耶時秀曰非但爲所益事面甚正故耳秉模曰自華城而創行半留之制以爲王道之模範則他可推施矣上曰果如卿言井田亦自一方始餘皆倣此自軍政爲始以至糴政自糴政而又爲半留之制則雖不多費心力自當就緖卿亦老矣備堂中亦多年衰者趁今設施以時則可卿意則華城陞營以後保米新出者竝欲除之提調則欲爲減額兵判則欲以五邑土地專屬之戶判則欲以六斗軍減一斗爲五斗軍四斗軍減一斗爲三斗軍意見不一第自明日來會於本司無論如此如彼出議發慮爛商歸一從後稟處可也命他備堂及臺諫先退鎭寬曰使行金包事禁與許施間不可不一番稟決矣上曰大臣之意何如秉模曰名雖許入而地部所收有名無實但其持去之輕便猶勝於蔘包故其所潛藏入去今則可謂莫之能禦此正禁亦難不禁亦難矣上曰事面正則許入何妨而亦安保其永永無弊也秉模曰莫如痛禁於柵門搜驗時矣上曰帽稅事亦不可不大變通矣近來廛上無一立帽云是豈成說乎民始曰市民所持來者不過十餘隻而此則十數日內盡爲賣買私商則抵死初不馱來蓋帽價自義州已爲騰踊每一件捧價三錢而雖馱來於京肆亦不過捧價三錢則渠何爲徒費馱價載入於京肆乎如是而京內則自致絶貴矣上曰今日本司之會招致市民許問厥由以好道理具意見草記可也仍命退諸臣以次退出